b'\n_START_ARTICLE_\nLeopold-Rudolf Bett\xc3\xa9\n_START_PARAGRAPH_\nLeopold-Rudolf Bett\xc3\xa9 (alias Antonio Williams Alejandro; 8. veebruar 1907 Tallinn \xe2\x80\x93 15. november 1962 Tallinn) oli Eestist p\xc3\xa4rit seikleja, kes muuhulgas osales vabariiklaste poolel Hispaania kodus\xc3\xb5jas._NEWLINE_Ta p\xc3\xb5genes 31. juulil 1929 laevaj\xc3\xa4nesena Tallinnast Prantsusmaale. Ta astus Prantsuse V\xc3\xb5\xc3\xb5rleegioni, kuid p\xc3\xb5genes Mehhikosse. Ta saadeti tagasi Prantsusmaale, kus pidi 1930. aastal uuesti minema teenima V\xc3\xb5\xc3\xb5rleegioni._NEWLINE_Ta teenis Prantsuse V\xc3\xb5\xc3\xb5rleegionis kokku aastatel 1929\xe2\x80\x931935._NEWLINE_Ta osales 1936. aastast vabariiklaste poolel Hispaania kodus\xc3\xb5jas (r\xc3\xbchma\xc3\xbclem, kapten). P\xc3\xa4rast s\xc3\xb5ja l\xc3\xb5ppu oli ta aastatel 1939\xe2\x80\x931954 Hispaanias vangis. Kuna Mehhiko toetas Hispaania kodus\xc3\xb5jas vabariiklasi, esines ta vangistamisel oma kunagisele Mehhikos viibimisele toetudes Mehhiko kodanikuna._NEWLINE_Ta taotles 1953. aastal enda saatmist T\xc5\xa1ehhoslovakkiasse, kuid sealt keelduti talle andmast sisses\xc3\xb5iduviisat. Ta vabastati 27. aprillil 1954 vangist ja saadeti salaja Prantsusmaale. Ta taotles seal enda saatmist N\xc3\xb5ukogude Liitu, mille sisses\xc3\xb5iduviisa sai ta 1956. aastal._NEWLINE_13. veebruaril 1956 saabus ta Tallinna ja paigutati P\xc3\xa4\xc3\xa4sk\xc3\xbcla tuberkuloosihaiglasse. Personaalpension\xc3\xa4r alates 1959. aastast.\n_START_SECTION_\nM\xc3\xa4lestused\n_START_PARAGRAPH_\nTema m\xc3\xa4lestused pealkirjaga "Ma langesin vangi Hispaanias" avaldati postuumselt Antonio Williams Alejandro nime all 1989. aastal. Raamatut toimetasid ja kommenteerisid ajaloolasena Kaido Jaanson ja hispaania filoloogina J\xc3\xbcri Talvet.\n_START_SECTION_\nIsiklikku\n_START_PARAGRAPH_\nTema vanemad olid prantsuse p\xc3\xa4ritolu kaupmees Leopold Bett\xc3\xa9 ja Luisa Lorenz._NEWLINE_Tema ema j\xc3\xa4i p\xc3\xa4rast 1. detsembri riigip\xc3\xb6\xc3\xb6rdekatses osalemist teadmata kadunuks. Tema isa l\xc3\xa4ks koos \xc3\xbclej\xc3\xa4\xc3\xa4nud perekonnaga 1939. aastal Umsiedlungi k\xc3\xa4igus Saksamaale._NEWLINE_Ta on maetud Tallinna Metsakalmistule.'